Монгол Улсын Их Хурлын 2013 оны хаврын ээлжит чуулганы Төрийн байгуулалтын байнгын хорооны 6 дугаар сарын 04-ний өдөр /Мягмар гараг/-ийн хуралдааны гар тэмдэглэл

Байнгын хорооны дарга А.Бакей ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 9 цаг 27 минутад Төрийн ордны “А” танхимд эхлэв.

**Чөлөөтэй:** Н.Алтанхуяг, Д.Батцогт, С.Баярцогт, Р.Гончигдорж;

**Тасалсан:** Су.Батболд, Р.Бурмаа, С.Дэмбэрэл, Б.Наранхүү, М.Энхболд.

***Нэг. “Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай тогтоолын хавсралтад нэмэлт оруулах тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Төрийн албаны зөвлөлийн дарга Б.Цогоо, Төрийн албаны зөвлөлийн ахлах референт Д.Баатарсайхан, Шүүхийн ерөнхий зөвлөлийн гүйцэтгэх нарийн бичгийн дарга Н.Дагва, Шүүхийн ерөнхий зөвлөлийн Хүний нөөцийн хэлтсийн дарга Б.Энхбаатар, Улсын Их Хурлын Тамгын газрын Хууль зүйн үйлчилгээний хэлтсийн дарга Ж.Дашдорж, мөн хэлтсийн Экспертийн албаны ахлах зөвлөх П.Амаржаргал, Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир, зөвлөх О.Тунгалаг, Ж.Бямбадулам, М.Элбэгдорж, референт Б.Хатантуул нарын бүрэлдэхүүнтэй ажлын хэсэг байлцав.

Улсын Их Хурлын тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**А.Бакей: -** Тогтоолын төслийг дэмжих нь зүйтэй гэсэн саналын томьёоллыг дэмжиж байгаа гишүүд гараа өргөнө үү.

Зөвшөөрсөн: 7

Татгалзсан: 3

Бүгд: 10

Гишүүдийн олонхын саналаар дэмжигдлээ.

***Хуралдаан 9 цаг 31 минутад өндөрлөв.***

Тэмдэглэлтэй танилцсан:

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА А.БАКЕЙ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

МОНГОЛ УЛСЫН ИХ ХУРЛЫН

2013 ОНЫ ХАВРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН

БАЙНГЫН ХОРООНЫ 6 ДУГААР САРЫН 4-НИЙ ӨДӨР

/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 9 цаг 27 минутад эхлэв.*

**А.Бакей: -** За хэлэлцэх асуудлыг танилцуулъя. Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай тогтоолын хавсралтад нэмэлт оруулах тухай Улсын Их Хурлын тогтоолын төсөл байгаа.

Төрийн албаны зөвлөлөөс санал ирүүлсэн. Хэлэлцэж эхэлсэн. За ингээд санал, дүгнэлтээ гаргаад нэгдсэн хуралдаанд оруулах учиртай байна. Өнөөдөр энэ асуудлыг үргэлжлүүлж хэлэлцэнэ. За ингээд хэлэлцэх асуудалтай холбогдуулж өөр саналтай гишүүд байна уу? За байхгүй бол хэлэлцэх асуудлаа баталъя гэсэн саналтай гишүүд гараа өргөнө үү.

10-аас 7. Батлагдлаа.

Асуудлаа хэлэлцэж эхэлье. Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай тогтоолын хавсралтад нэмэлт оруулах тухай Улсын Их Хурлын тогтоолын төсөл байгаа. Хэлэлцэж байгаа асуудлаар зарчмын зөрүүтэй санал хурааж дууссан байгаа. Түрүүчийн хуралдаанд. За энэ асуудлаар Улсын Их Хурлын Тамгын газрын Хууль зүйн үйлчилгээний хэлтсийн Эрх зүйн экспертийн алба тайлбар гаргасан. Энэ тайлбарыг та бүхэнд албан ёсоор тараасан байгаа.

Хэлэлцэж байгаа асуудлаар Төрийн албаны зөвлөлийн дарга Б.Цогоо, Төрийн албаны зөвлөлийн ахлах референт Д.Баатарсайхан, Шүүхийн ерөнхий зөвлөлийн гүйцэтгэх нарийн бичгийн дарга Н.Дагва, Шүүхийн ерөнхий зөвлөлийн Хүний нөөцийн хэлтсийн дарга Б.Энхбаатар, Улсын Их Хурлын Тамгын газрын Хууль зүйн үйлчилгээний хэлтсийн Экспертийн албаны ахлах зөвлөх П.Амаржаргал, Хууль зүйн үйлчилгээний хэлтсийн дарга Ж.Дашдорж нар оролцож байгааг мэдэгдье.

За ингээд энэ асуудлыг түрүүн гишүүд бол саналаа хэлсэн. Асуултаа асуусан. Зүгээр яах вэ нэмэлт энэ тайлбартай холбогдуулж асуух зүйл байвал асууж болно гэж бодож байна. Асуулттай гишүүд байна уу? За байхгүй байна. Асуудлыг тасаллаа. За тэгвэл одоо Төрийн өндөр албан тушаалтны зэрэг зиндаа, түүнтэй адилтгах төрийн албан тушаалтны зэрэглэлийг шинэчлэн тогтоох тухай тогтоолын хавсралтад нэмэлт оруулах тухай Улсын Их Хурлын тогтоолын төслийг дэмжье гэсэн томъёоллоор санал хураалт явуулъя. Энэ саналыг дэмжиж байгаа гишүүд гараа өргөе.

10-аас 7. За энэ санал дэмжигдлээ.

За ингээд Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Х.Тэмүүжин гишүүнийг томилъё. За ингээд хэлэлцэх асуудал дууслаа. Өнөөдрийн хуралдаан хаасныг мэдэгдье. Гишүүдэд баярлалаа.

***Хуралдаан 9 цаг 31 минутад өндөрлөв.***

Соронзон хальснаас буулгасан:

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД